Ditsem Nuus - Parlementêre debat oor plaasmoorde: Positief en negatief
Parlementêre debat oor plaasmoorde: Positief en negatief
VF Plus leier Pieter Groenewald www.kwevoel.co.za
Positiewe sowel as negatiewe aspekte het uitgekom uit die debat oor plaasmoorde wat gister vir die eerste keer in die Parlement gehou is. Die debat was op aandrang van VF Plus leier Pieter Groenewald, wat dit ingelui het deur daarop te wys dat “waar die wêreld se gemiddelde moordsyfer 7 per 100 000 van die bevolking is, is dit in Suid-Afrika 33 per 100 000.
Wat Polisielede aanbetref is die syfer 54, terwyl 133 boere per 100 000 van die bevolking vermoor word. Syfers wat ek van die polisie self gekry het, wys dat daar sedert 1991 altesame 2 393 moorde en 14 589 aanvalle op plase was. Baie van die aanvalle is so buitengewoon wreed dat daar nie gesê kan word dit is slegs gewone misdaad nie.”
Die DA het by monde van hul skadu-minister van Landbou Annette Steyn sterk uitgekom teen plaasaanvalle en die wreedaardigheid daarvan, terwyl Cope-leier Mosiuoa Lekota die leier van die EFF Julius Malema, wat nie teenwoordig was nie, sterk veroordeel het vir sy rassistiese en opruiende uitsprake jeens blankes.
Lekota het ook gesê pres. Jacob Zuma vererger die situasie in SA as hy voorsing “Bring my masjiengeweer”. Sprekers namens die ANC was gematig t.o.v. die onderwerp, maar aan die negatiewe kant het ‘n ANC-lid oor boere uitgeroep: “Bury them alive!” Voorts het vroulike spreker van die EFF geen simpatie gehad en blanke boere veroordeel vir hul “rassistiese optrede jeens swart werkers”.
Die spreker van die UDM het ook blanke boere vir hul gesindheid en optrede verkwalik. Dit was opvallend dat baie ANC-Parlementslede afwesig was tydens die debat en dat twee Parlementêre komitees afsonderlik voortgegaan het met hul vergaderings terwyl die debat oor plaasmoorde aan die gang was. UDM-leier Bantu Holomisa, IVP-leier Mangosuthu Buthelezi en ACDP-leier Kenneth Meshoe het nie eens self tydens die debat gepraat nie.
Speaker Baleka Mbete was ook nie teenwoordig nie en was 'n junior beampte voorsitter van die vergadering.
Gelees 404 keer
Laaste verandering op Vrydag, 17 Maart 2017 08:03
Vooraanstaande vrou vermoor